Dum transirem Danubium
Dum transirem Danubium
Dubitando fluvium,  
Propter magisterium  
Faciens diffugium,  
Fugiendo studium,  
Studens foro navium;  

Vidi quasdam ludere,
Ludum coepi cernere,
Cernens illuc tendere,
Tendens magis Venere,
Venerem per propere,
Propero concurrere.

Quaedam pulchra femina
Praesignabat carmina,
Manu ducens agmina
Per compagum fragmina;
Ad quam torquens lumina
Sic precabar numina:

O Deorum spiritus,
Qui spiratis coelitus,
Quibus est divinitus
Amor carnis creditus,
Visus iste subitus
Per vos fiat cognitus!

Tunc accedens propius,
Ardeo miserius,
Cremor infelicius,
Uror vehementius;
Quanto canit pulchrius,
Tanto mihi peius.

Tam dilecta lectio
Quo legatur nescio;
Ex hoc participio
Declinare cupio;
Sine magisterio
Scitur haec conjunctio.